บริษัทประกันเซ็งนโยบายรัฐ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

เบี้ยข้าราชการต่างด้าวไม่คืบแนะ2สมาคมออกแรงกระตุ้น
โพสต์ทูเดย์ — บริษัทประกันเนื้อหอม รัฐเล็งดึงรับประกันแรงงานนอกระบบ แรงงานต่างด้าว ข้าราชการ แต่ยังไม่ได้สักงาน
นายสาระ ล่ำซำ อุปนายกฝ่ายบริหารสมาคมประกันชีวิตไทย เปิดเผยว่า การที่ภาครัฐมีแนวคิดที่จะดึงประกันชีวิตและประกันภัย เข้าไปบริหารค่าใช้จ่ายด้านสุขภาพของข้าราชการ รวมถึงประกันสุขภาพ และประกันอุบัติเหตุของแรงงานนอกระบบ ถือเป็นโอกาสที่ดีของธุรกิจประกันภัย แต่ปัญหาคือขณะนี้ภาคธุรกิจยังไม่มีความคืบหน้าในการดำเนินการ
เนื่องจากจะต้องรอนายกสมาคมประกันชีวิตไทยและนายกสมาคมประกันวินาศภัย ยื่นขอเงื่อนไขจากทางภาครัฐว่าโครงการเป็นอย่างไร เพื่อจะได้นำมาศึกษาถึงความเป็นไปได้ และวิธีการเข้าไปบริหารจัดการ
“ขณะนี้ทราบมาว่ายังไม่ได้มีอะไรคืบหน้าไปกว่าที่ทางภาครัฐมีการจุดประกายเรื่องดังกล่าวออกมา ซึ่งทางประกันมองว่าเป็นโอกาสที่ดีที่ทางภาครัฐมองว่าประกันเป็นเครื่องมือหนึ่งในการบริหารความเสี่ยง” นายสาระ กล่าว
นายสาระ กล่าวว่า ภาครัฐเริ่มให้ความสำคัญและมีมุมมองต่อธุรกิจประกันภัยที่ก้าวไปอีกขั้น จากเดิมที่มองว่าเป็นหนึ่งในการบริหารความเสี่ยง ปัจจุบันได้นำเรื่องประกันภัยเข้าไปบริหารการใช้ชีวิตกรณีอายุยืนยาวหลังเกษียณของประชาชน โดยการเพิ่มค่าลดหย่อนภาษีประกันประเภทบำนาญ ทำให้ประชาชนผู้มีรายได้แน่นอนจะหันมาทำประกันบำนาญมากขึ้น และเป็นทางเลือกหนึ่งให้กับผู้ต้องการออมเงินใช้หลังเกษียณ
“การออมหลังเกษียณไม่ใช่ว่าจะเก็บมาทำประกันบำนาญทั้งหมดแล้วจะดีที่สุด จำเป็นต้องแบ่งไปออมผ่านช่องทางการลงทุนอื่นๆ ทั้งในรูปของกองทุนรวม หรือสำรองเลี้ยงชีพ หรือการเก็บไว้ในรูปของสภาพคล่อง” นายสาระ กล่าว
แหล่งข่าวจากบริษัทประกันภัย เปิดเผยว่า ที่ผ่านมาภาครัฐบาลมีแนวคิดที่จะให้บริษัทประกันชีวิตและบริษัทประกันภัยเข้าไปบริหารค่าใช้จ่ายด้านค่ารักษาพยาบาลของข้าราชการวงเงิน 6 หมื่นล้านบาท แต่ถึงวันนี้เรื่องดังกล่าวก็ไม่ได้ถูกผลักดันออกมาอย่างจริงจัง ทำให้บริษัทประกันภัยไม่ทราบว่าจะดำเนินการอย่างไรต่อไป
รวมถึงประกันกลุ่มแรงงานนอกระบบ เพื่อยกระดับคุณภาพชีวิตของประชาชน และลดภาระด้านสวัสดิการของภาครัฐได้พูดถึงแนวคิดนี้มาร่วม 3 ปีแล้ว แต่ยังไม่มีรายละเอียดออกมาเช่นเดียวกัน 
นอกจากนี้ ประกันอุบัติเหตุแรงงานต่างด้าวก็เช่นเดียวกัน ก่อนหน้านี้ต้องการให้บริษัทประกันภัยเข้าไปคุ้มครอง แต่เมื่อมีการเปลี่ยนรัฐมนตรีผู้รับผิดชอบทุกอย่างก็เงียบ
“สรุปคือ ประกันภัยยังไม่ได้งานอะไร จากแนวคิดที่ภาครัฐเป็นผู้จุดประกายออกมา” แหล่งข่าวเปิดเผย